मुलुगनि राजखान्थिगिरिफोरनि मेगना आमेरिका जथाइ हादरनि हादरगिरिनि बिसायख’थिनि सायाव दंमोन । बि बिसायख’थियाव सोर देरहानानै आमेरिकानि हवाइट हाउजखौ आवग्रिगोन। गोबां सोंलु। उनथाराव बिनि बिसायख’थिया जोबनानै थांबाय। बिनि उनाव आमेरिका जथाइ हादरनि गोदान हादरगिरि महरै डेम’क्रेटिक दोलोनि बिजाथि ज’ बाइडेना सायख’जाबाय। बे देरहानायानो बुहुमनि सुबुंखान्थि दाराखौ फोथायनाय लाबोसिनबाय। क’रना जिउसानि गिख्रंथाव थासारि, हारियारि दाङा-बाजि आरो हारियारि हिंसायारि जाथाइ साग्लोबसारखौ आमेरिका हादराव मोनसे सोलायनाय लाबोगोनखौ सानजायो। डेम’क्रेटिक बिजाथि ज’ बाइडेना आमेरिकानि हादरगिरि मासि मोननानै हारिमायारिनां सावरायनायनि बेलायाव मैखोम गोहोम गोग्लैगोन होननानै सानजाथाव। ड’नाल्ड ट्राम्पनि फार्सेथिंल’ सानग्रा सासे दुथां आखलनि खुंथायखौ गैया खालामनाया सुबुंखान्थि दारानि थाखाय मोजां लैखोन बुंनो नांगोन। थारैनो ज’ बाइडेननि देरहानायाव रंजानायफोरनि गेजेराव मुलुगनि सुबुंखान्थि दाराजों खारग्रा रायजो आरो मौलबादी राजखान्थिनि उल्था गसंनाय सांग्रां सुबुंफोर दं । आमेरिकानि सायाव बे बाथ्राखौ नायबिजिरनानै नायोबोला नुयोदि बिनि बांसिन इस्लाम धोरोमारि आरो निग्र’ सुबुंफोरा डेम’क्रेटिक दोलोखौ बे बिसायख’थियाव मदद होदोंमोन । ज’ बाइडेना बिनि बिसायख’थि फोसावदिंनायाव रोखा फोसावदोंमोन दि बियो गोहोआव फैयोब्ला गिबियावनो आमेरिकानि गोबां जायगानि मुसलमान आइजोफोरा बर्खा गाननायनि बेलायाव ट्राम खुंथाया फोसावनाय हेंथाखौ बोखांनाय जागोन। बे बेलायाव बाइडेना रोखा बुंदोंमोन दि आमेरिकानि मुसलमान, निग्र’फोरखौ लानानै गासैबो नोगोरारिफोरखौ समान मोनथायजों थांनानै थानायनि मोनथाइ होनाय आरो हादरनि नेमखान्थि बाहायनायनि सायाव समान मोनथाइ होनाय जागोन। ट्राम्पआ खुंथाइ आजावनाय लोगो-लोगोनो मुसलमान हेंथा बिबुंथि लाखिदोंमोन आरो बुहुमनि गुबुन जायगानि मुसलमानफोरखौ आमेरिकायाव हाबनो होनाय नङा होननानै फोसावदोंमोन। लोगोसे आमेरिकायाव निग्र’फोरनि सायाव गोबां नासयबोदोंमोन होननानै मिथिनाय जादों । बिनिखायनो ट्राम्पआ सासे दुथां खुंगिरिमोन होननानै खौरांफोर खोनानो मोनो। ट्राम्पनि मददगिरिफोरा बांसिनानो गोहोमनि सालायगिरिनि नेमखान्थि फोथायग्रा सुबुंफोर। एसिया, आफ्रिका आरो मेक्सिक’नि बादि लेटिन आमेरिकायारि हादरफोरनिफ्राय फैनानै आमेरिकायाव थाथाय थानाय सुबुंफोरखौ बिसोर बिदेशी बुंदोंमोन। अब्ला बे हादरावनो दिनै जारिमिनारी नोजोर सोमजि होनानै भारतनि गुबै निग्र’ आइजो कमला हेरिसखौ आमेरिकानि लेङाइ हादरगिरि महरै सायख’दों। थांनाय क’रनानि गिख्रंथाव थासारिनि थाखाय ट्राम्पखौ हेरिसआ दाय होनानै खौरां बिजोङाव मुंदांखा जादोंमोन । क’रनानि हालसाल समाव आमेरिकायाव सोमजिनाय खुंथाइ गोयै हालसाल, गेजेर सुबुंफोरनि बेकार आरो सरासनस्रा भाबै राजखान्थिनि गाज्रि थासारीखौ मोजां खालामनायनि थाखाय धोनि ड’नाल्ड ट्राम्पनि आखायाव जेबो माव-थांखि गैयामोन। ट्राम्पआ आमेरिकानि थाखायल’ सानग्राया निग्र’ सुबुंफोरनि सायाव जेरैबादि नासयनाय, सोबख’नाय लाबोदोंमोन, बिदि खालामनायनि थाखाय बिसायख’थियाव ट्राम्पआ जेननो गोनां जायो। बिदिनि थाखायनो ज’ बाइडेना बिसायख’थियाव देरहानानै सुबुंखान्थिनि थाखाय मोजां रादाब हिसाबै दिन्थिदों। दा आमेरिकानि गोदानै सायख’जानाय ज’ बाइडेननि सायाव मुलुगनि राजखान्थिगिरिफोरा फोथायदोंदि आमेरिकायाव सुबुंखान्थि दाराआ मोजाङैनो बाहाय जागोन आरो आमेरिकायाव नोगोरारिफोरा समान मोनथाइ मोनगोन लोगोसे गोजोन जागोन होननानै मिजिंग थिदों।